בית החולים על שם ברוך פדה, פוריה

היסטוריה

בית החולים פוריה הוקם כתחליף לבית החולים על שם שוויצר ובית החולים ליולדות של הכנסייה הסקוטית ששכנו בטבריה. בשנת 1950, בעקבות ריב בין משרד הבריאות וקופת חולים כללית בשאלה מי יזכה להקים בית חולים בטבריה, הוקצו בטבריה עלית מגרשים לקופת חולים ולמשרד הבריאות לצורך הקמת בתי חולים. במהרה התברר שהמגרש שהוקצה למשרד הבריאות שייך לפיק"א וזו סירבה לייעד אותה לבית חולים. באפריל 1952 הציע יזם שהקים את רמת פוריה, להקצות למשרד הבריאות מגרש בפוריה, כדי לעבות את השכונה. משרד הבריאות נענה להצעה, ולמרות מחאות של ראש עיריית טבריה, שביקש שבית החולים יוקם בעיר עצמה, אך סירב להתחייב על לוח זמנים להקמת תשתיות חשמל ומים, הונחו באוגוסט 1952 עשרה צריפים שוודיים מעץ בפוריה. אולם משרד האוצר עיכב את התקציב המיועד להתקנת הצריפים, דבר שעיכב את הקמת בית החולים. בראשית 1953 הכוונה הייתה להקים בית חולים למחלות לב, תוך ניצול הקרבה לחמי טבריה. במהלך שנת 1954 המשיכו מחאות מצד אנשי טבריה וקופת חולים כללית נגד הקמת בית החולים בפוריה ודרישה להקים בית חולים בטבריה עילית. הקמת בית החולים נמשכה ובאוגוסט הונחה אבן הפינה למרכז רפואי שיועד להיות יוזמה משותפת עם רופאים מארצות הברית.
באפריל 1959 נפתחה בבית החולים מחלקת יולדות, עם סגירת בית החולים ליולדות הסקוטי. מחלקת היולדות הוקמה הודות לתרומות של יהודי התפוצות. בשנת 1960 היו בבית החולים כ-190 עובדים ו-165 מיטות.
מתחילת שנות ה-60 הורגשו תורים ארוכים במחלקת העיניים ובנובמבר 1964 הושג הסכם עם בית החולים הדסה עין כרם על הפעלה שוטפת של מחלקת העיניים בבית החולים פוריה, תוך הגדלת מחלקת העיניים מ-10 ל-15 מיטות. עם זאת, בית החולים עדיין סבל ממחסור ברופאים במגוון מחלקות.
בשנת 1969 עברו שתי מחלקות ראשונות, עיניים ואורתופדיה, למבנה קבע. בשנת 1972 נפתחה בבית החולים יחידה לטיפול נמרץ. בשנת 1974, בעקבות קריסת גג של אחד הצריפים, הניצולת הנמוכה של המיטות בבית החולים ומספר המיטות הקטן (כ-200 מיטות), הקים משרד הבריאות ועדה לבחינת המשך קיומו של בית החולים במקומו או העברתו למקום אחר. הוועדה בחנה את האופציה של העברת בית החולים למצפה. בעקבות פעילות הוועדה נפוצו שמועות שיש כוונה לסגור את בית החולים ובעקבות זאת קם גל של מחאות. ביולי 1974 הצהיר שר הבריאות שבית החולים לא ייסגר, אולם אז התברר שיש כוונה להסב את בית החולים לבית חולים סיעודי לקשישים, תוכנית שגררה גם היא מחאות. ביולי 1976 הודיע שר הבריאות שהתוכנית להסב את בית החולים נזנחה והוא ימשיך לפעול כבית חולים כללי. עם זאת, בית החולים המשיך לסבול מבעיות כלכליות בגלל נצילות נמוכה שנבעה מכך שקופת חולים כללית העדיפה לשלוח חולים לבית החולים שלה בעפולה.

בית החולים היום

בעשור האחרון עובר המרכז הרפואי מהפכה של ממש, הבאה לידי ביטוי בתנופת הבנייה והפיתוח, ובהוספת  שירותי רפואה לרווחת תושבי הצפון,  תוך צמצום הפערים בבריאות בין הפריפריה למרכז.
כיום  מעמיד ביה"ח לרשות תושבי האזור מגון רחב של שירותים באיכות מקצועית גבוהה. שירותי אשפוז, שירותים אמבולטוריים, חדרי ניתוח, ניתוחי לב וחדרי צנתור, מחלקה לרפואה דחופה, מערך לאם ולילוד הכולל טיפול נמרץ פגים וילודים,  מערך ילדים הכולל, קרדיולוג ילדים, מומחה ריאות, אורתופדית ילדים, נוירולוג ילדים, מרפאה לבעיות אכילה בגיל הרך . מכון דימות הכולל מכשיר MRI מתקדם, מעבדות רפואיות ומעבדות מחקר. בין מוקדי המצוינות הבולטים של המרכז הרפואי : תחום הלב וכלי דם, המערך לאם ולילוד, כירורגיית ראש צוואר, והמחלקה לרפואה דחופה. 
מאז 2011, המרכז הרפואי מסונף לפקולטה לרפואה ע"ש עזריאלי של אוניברסיטת בר-אילן, בגליל. צוות ביה"ח  עוסק בהוראת סטודנטים לרפואה, סיעוד ובמקצועות הבריאות. המרכז הרפואי מטפח את המחקר הקליני והמחקר הבסיסי במכון המחקר ומעבדות המחקר המתקדמות, אשר מצוידות בציוד חדשני ומשוכלל. 
המרכז הרפואי יושב על רכס פוריה מעל טבריה ומשרת את אוכלוסיית טבריה, רמת הגולן, עמק הירדן, הגליל התחתון תושבי ערים, כפרים, קיבוצים ומושבים. אוכלוסייה מגוונת ורב תרבותית של יהודים, ערבים, מוסלמים, נוצרים, דרוזים וצ'רקסים. אל האוכלוסייה הקבועה יש להוסיף את חיילי צה"ל החונים במרחב, את חיילי האו"ם ברמה"ג ודרום לבנון, שמפקדתם בטבריה, וכן כ – 80,000 תיירים (חוץ ופנים) הפוקדים את חופי הכנרת, את המקומות הקדושים ואת אתרי הנופש שבאזור, בעיקר בתקופת הקיץ.
המרכז הרפואי פדה- פוריה היה הראשון מבין בתי החולים הממשלתיים אשר עבר את תהליך האקרדיטציה (2013) וזכה לקבל את מדליית הזהב, תו תקן אמריקאי של ארגון ה JCI. עמידה בסטנדרטים של ארגון הJCI היא ערובה לאיכות ובטיחות. מדליה זו מעידה כי המרכז הרפואי ניצב בשורה הראשונה עם המרכזים הרפואיים המובילים בעולם.
פדה-פוריה כולל 336 מיטות אשפוז, 23 מיטות לאשפוז יום, 19 עמדות דיאליזה וכן 47 עריסות ילודים. 
בית החולים מעסיק כ-1200 עובדים הכוללים רופאים, אנשי סיעוד, עובדים פרא-רפואיים ועובדי מינהל ומשק.
מנהל המרכז הרפואי  משנת 2013 הוא ד"ר ארז און.
בית החולים נקרא על שמו של פרופ' ברוך פדה. פרופ' פדה החל את דרכו המקצועית כרופא צעיר בגליל וסגר את מעגל חייו המקצועיים כרופא וחוקר עתיר ניסיון בגליל. 
בין השנים 1974 ל-1976 ניהל את בית החולים פוריה.